《奉和御制春台望》
唐代·许景先

睿德在青阳，高居视中县。秦城连凤阙，汉寝疏龙殿。

文物照光辉，郊畿郁葱蒨.千门望成锦，八水明如练。

复道晓光披，宸游出禁移。瑞气朝浮五云阁，

祥光夜吐万年枝。兰叶负龟初荐祉，桐花集凤更来仪。

秦汉生人凋力役，阿房甘泉构云碧。汾祠雍畤望通天，

玉堂宣室坐长年。鼓钟西接咸阳观，苑囿南通鄠杜田。

明主卑宫诫前失，辅德钦贤政惟一。昆虫不夭在春蒐，

稼穑常艰重农术。邦家已荷圣谟新，犹闻俭陋惜中人。

豫奉北辰齐七政，长歌东武抃千春。

作者简介：许景先（677-730年），本名许杲，字景先，常州义兴（今江苏宜兴市）人。唐朝大臣，真定郡公许绪曾孙。考中进士，拜夏阳县尉。神龙初年，迁左拾遗，出为滑州司士参军。宋璟、苏颋挑选殿中侍御史，授任给许景先，当时舆论颇为欣慰。开元初年，与齐浣、王丘、韩休、张九龄轮流知制诰，以儒雅宽厚著称。开元十三年（725年），出为虢州刺史，转岐州刺史，入朝为吏部侍郎。开元十八年，去世，追赠本官。